蒙劉元中數示東坡詩
作者：徐恢
朝代：宋

paragraphs: 無邪公文天所贊，汩汩詞源倒河漢。
一篇新出紙爲貴，萬國爭傳金可換。
晚節投荒無芥蔕，畢景著書自娛玩。
天之所寶雷電取，渠不愛惜風雨散。
兩河漕僚真好事，五筦遺文盡堆案。
似聞傾蓋劇推許，親以削牘定真贋。
分傳餉我枉銀鈎，貧室驟驚滿珠貫。
無坫共推玉界尺，爭求當置鐵門限。
世人不識蔡伯喈，欲問圖書覓王粲。